stanford-oval/wikipedia huggingface dataset:
Lichess
Ominaisuuksia

Sivuston lähdekoodi on kirjoitettu pääasiassa Scala-ohjelmointikielellä. Sivusto käyttää Glicko-2-vahvuuslukujärjestelmää, ja aloitusvahvuusluku on 1500. Lichessin eri aikakontrollit, joissa pelaajalle lasketaan erillinen vahvuusluku, ovat ultrabullet eli alle 30 sekunnin pelit; bullet eli alle 3 minuutin pelit; blitz eli alle 8 minuutin pelit; nopea eli alle 25 minuutin pelit ja klassinen eli yli 25 minuutin pelit. Sivustolla voi pelata myös onlinekirjeshakkia. Sivustolla voi pelata tavanomaisen shakin lisäksi kahdeksaa shakkivarianttia: Crazyhouse, Chess960, King of the Hill, Three-check, Antichess, Atomic, Horde ja Racing Kings. Lichess järjestää joka päivä kaikille avoimia turnauksia kaikissa aikakontrolleissa ja kaikissa varianteissa. Lichessissä on Stockfishin uusin versio, jolla voi analysoida pelejä ja itse luotuja tilanteita. Lichessissä voi myös ratkoa Lichessissä pelattujen pelien tilanteista otettuja taktiikkatehtäviä.
Lichessin sosiaalisiin ominaisuuksiin kuuluu foorumit, blogit, ja keskusteleminen yksityisesti muiden pelaajien/käyttäjien kanssa.
Kuvia

Lichessin logo ennen vuotta 2019.
Bullet-peli käynnissä
Stockfish-analyysi
Taktiikkatehtävä
Esimerkki Lichess-käyttäjän profiilista
Lofa

Lofa eli Loffa on yksi Liberian viidestätoista piirikunnasta. Se sijaitsee maan vuoristoisessa pohjoisosassa Guinean ja Sierra Leonen rajalla; Liberian korkein vuori Mount Wuteve on Loffan alueella.
Lofan pinta-ala on 11 637 neliökilometriä. Ennen vuotta 2001, kun Gbarpolu erotettiin omaksi piirikunnakseen, Lofan pinta-ala oli 19 360 neliökilometriä. Vuonna 2007 piirikunnassa laskettiin asuvan 347 039 asukasta. Väkiluku romahti vuosituhannen alussa sisällissodan takia, mutta monet pakolaiset ovat palaamassa takaisin.
Piirikunnan hallintokeskus on Voinjaman kaupunki. Lofa on tunnettu Liberian vilja-aittana. Se tuottaa ison osan maan maataloustuotteista, myös tärkeitä vientikasveja kahvia ja kaakaota. Suurin etninen ryhmä on lormat.
Lofan piirikunnan lipussa näkyy vihreää maata halkova Lofan joki sekä risukimppua pitelevä käsi, joka kuvaa metsien ja joen yhtenäisyyttä. Lipun vasemmassa yläkulmassa näkyy Liberian lippu, kuten kaikissa Liberian piirikuntien lipuissa.
Liitännäislääkehoito

Liitännäislääkehoito (preventative chemotherapy)  tarkoittaa monen syöpäsairauden leikkauksen jälkeistä täydentävää hoitoa, jolla pyritään  pienentämään syövän uusiutumisriskiä. Sairauksia, joihin sitä käytetään, ovat esimerkiksi suolistosyövät, rintasyöpä ja gynekologiset syövät. Tavallisin hoito on solunsalpaajahoitoa, mutta joissakin syöpätyypeissä voidaan käyttää täsmälääkitystä tai immuno-onkologista vasta-ainehoitoa.
Loena Hendrickx

| Mitalit | Mitalit | Mitalit |  |
| --- | --- | --- | --- |
|  Loena Hendrickx 2018 |  Loena Hendrickx 2018 |  Loena Hendrickx 2018 |  |
Maa:   Belgia
Naisten taitoluistelu
| MM-kilpailut  | MM-kilpailut  | MM-kilpailut  |  |
|  Hopeaa | Montpellier 2022 | yksinluistelu |  |
|  Pronssia | Saitama 2023 | yksinluistelu |  |
| EM-kilpailut  | EM-kilpailut  | EM-kilpailut  |  |
|  Kultaa | Kaunas 2024 | yksinluistelu |  |
|  Hopeaa | Espoo 2023 | yksinluistelu |  |
Loena Hendrickx (s. 5. marraskuuta 1999 Turnhout) on belgialainen taitoluistelija, joka on Euroopan-mestari, kaksinkertainen MM-mitalisti ja viisinkertainen Belgian-mestari.
Hendrickx voitti ensimmäisen Belgian-mestaruutensa kaudella 2016–2017 ja pääsi arvokisaedustajaksi; hän sijoittui Euroopan-mestaruuskilpailuissa seitsemänneksi ja maailmanmestaruuskilpailuissa 15:nneksi. Kaudella 2017–2018 hän oli EM-kilpailuissa viides, MM-kilpailuissa yhdeksäs ja Pyeongchangin olympialaisissa kuudestoista. Kaudella 2018–2019 hän voitti kolmannen Belgian-mestaruutensa ja sijoittui MM-kilpailuissa 12:nneksi.
Hendrickx palasi loukkaantumisen aiheuttaman välivuoden jälkeen arvokisoihin MM-kilpailuissa 2021, missä hän nousi lyhytohjelman 10. sijalta lopputuloksissa viidenneksi. Vuoden 2022 EM-kilpailuissa hän sijoittui neljänneksi edellään kolme venäläistä oltuaan lyhytohjelmassa toisena mutta saatuaan vapaaohjelmasta viidenneksi parhaat pisteet. Samana vuonna hän sijoittui Pekingin olympialaisissa kahdeksanneksi ja saavutti MM-hopeaa sekä voitti Belgian-mestaruuden. Kaudella 2022–2023 Hendrickx voitti viidennen kerran Belgian-mestaruuden. Hän saavutti EM-kilpailuissa hopeaa ja nousi MM-kilpailuissa lyhytohjelman viidenneltä sijalta pronssille. Vuoden 2024 EM-kilpailuissa Kaunasissa hän voitti kultaa 6,73 pisteen erolla hallitsevaan Euroopan-mestariin, Georgiaa edustavaan Anastasija Gubanovaan. Hendrickx oli paras sekä lyhyt- että vapaaohjelmassa.
Hendrickx toimi taitoluistelukohtauksissa sijaisnäyttelijänä suomalaisen Veera W. Vilon kirjoittamassa ja Roope Oleniuksen ohjaamassa taitoluistelumaailmaan sijoittuvassa elokuvassa Free Skate.
Hendrickx on pituudeltaan 160-senttinen. Hänen isoveljensä Jorik Hendrickx osallistui taitoluistelijana arvokilpailuihin ja toimii Loenan valmentajana. Aiemmin häntä on valmentanut myös Carine Herrygers.
Liivakylä

Liiva eli Liivakylä (ven. Пески, Peski, vatjaksi Liivtšülä) on kylä Jaaman piirissä Venäjällä. Se sijaitsee Joenperästä itään. Vuonna 1848 kylässä asui 134 vatjalaista. Kylän pohjoispuolella on Luutitsajoen suuseutu sekä pieni järvi. Kylä kuului aikanaan Soikkolan ja nykyisin Kosemkinan seurakunnan alueeseen.
Kreivi Olaf

| Kreivi Olaf |
| --- | --- |
Luoja(t):  Lemony Snicket/ Daniel Handler
Näyttelijä(t):  Jim Carrey
Ensi- esiintyminen:  Ankea alku
Viimeinen esiintyminen:  Loppu
Henkilötiedot
Ammatti:  näyttelijä
Sukupuoli:  mies
Luonteenpiirteet:  yhdistyneet kulmakarvat, silmätatuointi vasemmassa nilkassa
Kuolinsyy:  harppuunanisku
Suhteet
Infobox OKVirheellinen NIMI-arvo: 
Kreivi Olaf on amerikkalaisen Lemony Snicketin kirjoittaman lastenkirjasarja Surkeiden sattumusten sarjan antagonisti. Sarjassa Olaf on palkintoja voittanut näyttelijä ja hänen tiedetään suorittaneen monia rikoksia V.P.K.:n tulipalon sytyttäneellä puolella ennen sarjan alkua. Olafilla on yhdistyneet kulmakarvat, vinkuva ääni ja kiiluvat silmät. Hänet tunnistetaan usein siitä, että hänen vasempaan nilkkaansa on tatuoitu VPK:n tunnusmerkki.
Baudelairen orpojen Violetin, Klausin ja Sunnyn vanhempien Beatricen ja Bertrandin kuoltua kreivi Olaf ryhtyy orpojen huoltajaksi kuvitellen saavansa näin lasten perinnön itselleen. Kun herra Poe ottaa laillisesti lapset pois kreivi Olafin huostasta  Olaf yrittää lukuisten valeasujen avulla saada lasten huoltajuuden itselleen. Hän murhaa siinä sivussa Gustav Sebaldin, Montgomery Montgomeryn, Josefiina Vihellyksen ja Jacques Snicketin. Hän myös yrittää murhata Charlesin.
Kreivi Olafiksi Päivän pilkunviilaaja -juorulehdessä virheellisesti luullun Jacquesin kuoltua poliisien etsinnät kääntyvät Olafista Baudelaireihin, joita syytetään Jacquesin kuolemasta. Uuden immuniteetinsa turvin Olaf polttaa maan tasalle niin Salojen sairaalan kuin Tivoli Tiritombankin ilman seurauksia. Kun hän Baudelairien avulla polttaa Hotelli Ratkaisun maan tasalle, heidät pakotetaan pakenemaan yhdessä mereen, josta he haaksirikkoutuvat saarelle.
Saarella Olaf yrittää alkaa hallita saarta uhkailemalla saarelaisia medusan mycelium -myrkkykasvilla, mutta saaren fasilitaattori Ishmael harppuunoi sen pois Olafilta. Olaf elää tarpeeksi kauan auttaakseen Kit Snicketiä saattamaan vauvan maailmaan. Baudelairet viittaavat tapahtumaan hänen elämänsä ainoana hyvänä tekona.
Elokuvassa Lemony Snicketin surkeiden sattumusten sarja kreivi Olafia esitti näyttelijä Jim Carrey. Elokuvan kommenttiraidalla Handler sanoi, että Carreyn olemus sopi Olafille täydellisesti.
Biografia > Baudelairien huoltaja

Sarjan alussa Baudelairen orvot lähetetään asumaan kreivi Olafin luokse, koska hän on heidän maantieteellisesti lähin omaisensa, salaperäisen tulipalon tuhottua heidän kotinsa ja tapettua heidän vanhempansa. Baudelairet epäilivät pitkään, että Olaf oli syyllinen paloon. Kun he vihdoin uhkailivat miestä ja syyttivät häntä tuhopoltosta, Olaf ei vaikuttanut yllättyneeltä ja sanoi vain: "Niinkö te luulette?" Ei tiedetä, onko se kieltävä vai myöntävä vastaus, vai jotain muuta.
Olaf oli näyttelijä ja hänellä oli kokonainen ryhmä yhtä julmia apulaisia, joihin Olaf viittaa teatteriseurueena. Hän kirjoitti itse näytelmänsä salanimen "Al Funcoot" takana.
Olafin luona olonsa aikana Baudelairet huomasivat pian, että Olaf oli lyhytpinnainen ja väkivaltainen mies. Olaf antoi heille vain yhden likaisen huoneen ja pakotti heidät tekemään vaikeita kotitöitä sillä välin kun hän itse suunnitteli juonia heidän omaisuutensa menoksi. Olaf löi Klausia kerran niin kovaa, että siitä jäi suuri mustelma hänen kasvoihinsa muutamiksi päiviksi - hän teki niin, koska Klaus sanoi hänelle vastaan. Lisäksi hän roikotti Sunnya vastaansanomisesta, kun lapset olivat tehneet puttanesca-pastaa paahtopaistin sijasta.
Myöhemmin Olaf laittoi lapset osallistumaan näytelmään, jossa Violet esitti Olafin hahmon kanssa naimisiin menevää naista. Lapset saivat tietää, että Olaf käytti näytelmää valheellisesti niin, että avioliitto oli todella sitova ja hänellä oli laillinen osuus Baudelairien omaisuudesta. Saadakseen lapset osallistumaan juoneen Olaf sieppasi Sunnyn, sitoi hänet ja laittoi hänet tornin ulkopuolella riippuvaan lintuhäkkiin. Hän uhkasi tappaa tytön, jolleivät lapset suostuisi näytelmään.
Juoni meni vikaan, kun Violet huijasi Olafia allekirjoittamalla paperin vasemmalla kädellään oikean sijaan. Olaf paljastui rikolliseksi ja hän pakeni, mutta lupasi ennen sitä Violetille, että saisi kätensä heidän omaisuuteensa hinnalla millä hyvänsä, ja sen jälkeen hän murhaisi hänet ja hänen sisaruksensa paljailla käsillä. Lapset lähetettiin toisen huoltajan luo ja Olaf seurasi heitä.
Biografia > Kuolema

Lopussa Perjantai-niminen saarelainen hylkäsi Olafin hänen epäystävällisen käytöksensä ja sen vuoksi, että hän nimesi saaren "Olaf-maaksi". Raskaana olleen Kit Snicketin haaksirikkouduttua saarelle myrskyssä Olaf yritti naamioida itsensä häneksi. Hänen valeasunsa ei kuitenkaan huijannut ketään.
Olaf on viimeisessä kirjassa luonteeltaan erilainen kuin muissa kirjoissa, sillä hän on masentuneempi ja arempi. Tämä saattaa johtua siitä, että mikään hänen aiemmista tempuistaan ei toimi saarelaisiin. Silloin Olaf tajuaa, ettei saarella todella ole hänelle tilaa. Olaf näyttää myös tuntevan myötätuntoa lapsia kohtaan, kun hän sanoo, että maailma on epäreilu ja onneton paikka.
Myöhemmin saarelaisten johtaja Ishmael osuu Olafiin harppuunallaan. Hän onnistuu osumaan Olafiin kuolettavasti, mutta hänellä ollut medusan mycelium -myrkkysienikypärä rikkoutuu ja sen kuolettavat itiöt vapautuvat ilmaan, jolloin se tartuttaa kaikki saarelaiset ja Olafin. Olaf alkoi nauraa ja sanoi Ishmaelin murhanneen jokaisen saarelaisen vapauttamalla sienen.
Olaf oli liian masentunut elääkseen, joten hän kieltäytyi aluksi ottamasta parantavaa, piparjuurta sisältävää omenaa. Kuitenkin kuultuaan, että Kit Snicket oli synnyttämäisillään, hän söi omenan ja vei Kitin paikkaan, jossa hän saattoi paremmin synnyttää lapsen. Violet kutsui tekoa hänen elämänsä yhdeksi hyväksi teoksi. (Olaf myös suuteli Kitiä yllättäen vihjaten näin parin menneeseen suhteeseen.)
Vaikka Olaf söikin parantavan omenan, harppuuna oli tehnyt tehtävänsä. Olaf sanoi, ettei ole koskaan pyytänyt mitään tekemäänsä anteeksi, mutta hän katsoi vanhaa tyttöystäväänsä ja lapsia surullisena ja tuskissaan. Rannalla makaava Olaf lainasi viimeisiksi sanoikseen Philip Larkinin lyhyttä runoa This Be The Verse. Sen jälkeen hän nauroi ja kuoli.
Olaf haudattiin saarelle Kitin kanssa.
Ulkonäkö

Olafia on kuvailtu pitkäksi, laihaksi, huolimattomaksi ja usein likaiseksi mieheksi. Tihutöiden tivolissa Olaf mainitsee olevansa usein kymmenen päivää ilman suihkua. Hänen hygieniansa huononee kirjasarjan loppua kohden. Kuitenkin Luikurin liu'ussa Sunny hämmentyy syvästi huomatessaan, että Olaf on käynyt suihkussa ja vaihtanut vaatteita valekevään kunniaksi.
Kun Olaf ei ole valepuvussaan, hänestä huomaa kiiluvat silmät, vinkuvan äänen, kalpean ihon, yhdistyneet kulmakarvat ja nilkassa olevan silmätatuoinnin. Monissa valepuvuissaan Olaf yrittää yleensä peittää kaikkein tunnistettavimmat ominaisuutensa. Baudelaireja hän ei huijaa koskaan, mutta muut hahmot eivät tunnu koskaan tunnistavan häntä tarpeeksi nopeasti.
Esiintymiset

Ankea alku (The Bad Beginning 2001)
Käärmekammio (The Reptile Room 2001)
Avara akkuna (The Wide Window 2003)
Saiturin saha (The Miserable Mill 2003)
Omituinen opinahjo (The Austere Academy 2004)
Haamuhissi (The Ersatz Elevator 2004)
Kelvoton kylä (The Vile Village 2004)
Synkkä syöveri (The Grim Grotto 2006)
Ratkaisun rajoilla (The Penultimate Peril 2006)
Aiheesta muualla

CountOlaf.com (Arkistoitu – Internet Archive)
Libération

| Libération |
| --- | --- |


Lyhenne:  Libé
Lehtityyppi:  päivälehti
Julkaisija:  Libération
ISSN:  ISSN 0335-1793
Perustettu:  1973
Päätoimittaja:  Laurent Joffrin
Sitoutuneisuus:  keskusta-vasemmisto
Kotikunta:  Pariisi
Kotimaa:   Ranska
Sivukoko:  tabloid
Kieli:  ranska
Aiheesta muualla
OCLC
Liberation.fr
Libération on vasemmistolainen ranskalainen sanomalehti. Lehteä kutsutaan myös lempinimellä Libé. Sen pääomistajat ovat liikemies Edouard de Rothschild ja kiinteistöyrittäjä Bruno Ledoux.
Historia

Lehden ensimmäinen numero ilmestyi 24. toukokuuta 1973. Lehden perustivat Jean-Paul Sartre, Serge July, Philippe Gavi, Bernard Lallement ja Jean-Claude Vernier. Lehti perustettiin vuoden 1968 opiskelijoiden protestiliikkeen ja työläisten lakkojen aiheuttamien levottomuuksien jälkimainingeissa. Lehden mottona oli "Peuple prend la parole et garde là - Kansa ottaa puheenvuoron ja valvoo sitä".
Aluksi lehdessä oli vallalla periaate, jonka mukaan lehden jokainen työntekijä työnkuvasta riippumatta sai saman palkan ja se toimisi ilman ulkoista rahoitusta. Selkeästi vasemmistolaisesta kannastaan lehti on sittemmin siirtynyt kohti keskusta-vasemmistolaista kantaa.
Helmikuussa 1981 useiden keskeytyksiin johtaneiden kriisien jälkeen Libération lakkasi ilmestymästä. Samana vuonna 13. toukokuuta se alkoi ilmestyä uudelleen. Tällöin lehden alkuperäisistä periaatteista luovuttiin sallimalla mainosten julkaiseminen ja ulkoiset sijoitukset.
Toimitukselliselta linjaltaan Libération säilyi vasemmistolaisena tukematta kuitenkaan mitään puoluetta 2000-luvun alkupuolelle saakka. Sanomalehti itse on kuvaillut linjaansa radikaaliksi ja edistykselliseksi vallan vahtikoiraksi, ja se tunnettiin rasisminvastaisuutta, feminismiä ja työläisten oikeuksia tukevasta linjastaan. Lehti salli myös vastakkaisten näkökantojen esittämisen mielipidesivuillaan. Sillä oli myös vaihtoehtoisia näkökantoja kulttuurin ja yhteiskunnallisten asioiden saroilla.
Vuonna 2021 lehden levikki oli 93 147, mikä teki siitä Ranskan viidenneksi luetuimman lehden. Libération avasi ensimmäisenä ranskalaisena sanomalehtenä internetsivut. Lehden toimitusjohtaja ja hallituksen puheenjohtaja on Serge July. Hänen aikanaan lehden on arvosteltu unohtaneen alkuperäiset periaatteensa.[lähde? ]
Päätoimittaja Nicolas Demorand erosi helmikuussa 2014 vastalauseena omistajien lehdelle asettamalle uudelle linjalle. Omistajat haluavat tehdä lehdestä kulttuurikeskuksen, jossa olisi kahvila ja tv-studio. Se tukisi pieniä kasvuyrityksiä, ja siinä hyödynnettäisiin lehden vasemmistolaista brändiä.
Päätoimittajat

Antoine de Gaudemar
Nicolas Demorand - helmikuuhun 2014 asti
Laurent Joffrin
Aiheesta muualla

Wikimedia Commonsissa on kuvia tai muita tiedostoja aiheesta .
Libération
Lehden nykyinen päätoimittaja Laurent Joffrin
Liu Limin

| Mitalit> Maa:   Kiina.Naisten uinti. Olympialaiset  | Mitalit> Maa:   Kiina.Naisten uinti. Olympialaiset  | Mitalit> Maa:   Kiina.Naisten uinti. Olympialaiset  | Maa:   Kiina> Naisten uinti. |
| --- | --- | --- | --- |
|  Hopeaa | Atlanta 1996 | 100 m pu |  |
| MM-kilpailut (pitkä rata)  | MM-kilpailut (pitkä rata)  | MM-kilpailut (pitkä rata)  |  |
|  Kultaa | Rooma 1994 | 100 m pu |  |
|  Kultaa | Rooma 1994 | 200 m pu |  |
|  Kultaa | Rooma 1994 | 4×100 m skuv |  |
| MM-kilpailut (lyhyt rata)  | MM-kilpailut (lyhyt rata)  | MM-kilpailut (lyhyt rata)  |  |
|  Kultaa | Palma 1993 | 200 m pu |  |
|  Kultaa | Palma 1993 | 4×100 m skuv |  |
|  Kultaa | Rio 1995 | 100 m pu |  |
|  Kultaa | Göteborg 1997 | 200 m pu |  |
|  Hopeaa | Palma 1993 | 100 m pu |  |
|  Hopeaa | Rio 1995 | 200 m pu |  |
Liu Limin (kiin. 劉 黎敏, s. 27. maaliskuuta 1976) on kiinalainen uinnin maailmanmestari ja olympiamitalisti.
Liu voitti Rooman MM-kilpailuissa 1994 kultaa 100 metrin perhosuinnissa ajalla 58,98, 200 metrin perhosuinnissa ajalla 2.07,25 ja 4 × 100 metrin sekauintiviestissä. Atlantan olympialaisissa 1996 hän saavutti 100 metrin perhosuinnissa hopeaa ajalla 59,14 häviten kultaa voittaneelle Amy Van Dykenille vain sadasosasekunnilla. 200 metrin perhosuinnissa hän oli samoissa kilpailuissa viides.
Liu saavutti lyhyen radan MM-kilpailuissa Palmassa 1993 kultaa 200 metrin perhosuinnissa ja 4 × 100 metrin sekauintiviestissä sekä hopeaa 100 metrin perhosuinnissa. Rio de Janeirossa 1995 hän voitti 100 metrin perhosuinnin ja oli toinen 200 metrin perhosuinnissa. Göteborgissa 1997 hän voitti lyhyen radan maailmanmestaruuden 200 metrin perhosuinnissa.
Lähteet ja huomautukset

↑  pu=perhosuinti
↑  skuv=sekauintiviesti
1 2  Liu Limin sports-reference.com. Arkistoitu 15.7.2009. Viitattu 10.4.2015. (englanniksi)
1 2 3 4 5  Swimming - Liu LIMIN the-sports.org. Viitattu 10.4.2015. (englanniksi)
↑  Women's 100 m butterfly - 9th September the-sports.org. Viitattu 10.4.2015. (englanniksi)
↑  Women's 200 m butterfly - 11th September the-sports.org. Viitattu 10.4.2015. (englanniksi)
↑  Swimming at the 1996 Atlanta Summer Games: Women's 100 metres Butterfly Final sports-reference.com. Arkistoitu 20.9.2011. Viitattu 10.4.2015. (englanniksi)
1 2 3  Swimming - Limin LIU the-sports.org. Viitattu 10.4.2015. (englanniksi)
Naisten 100 metrin perhosuinnin pitkien ratojen maailmanmestarit
Naisten 200 metrin perhosuinnin pitkien ratojen maailmanmestarit
Liu Hong

| Mitalit | Mitalit | Mitalit |  |
| --- | --- | --- | --- |
|  Liu Hong Moskovan MM-kilpailuissa 2013. |  Liu Hong Moskovan MM-kilpailuissa 2013. |  Liu Hong Moskovan MM-kilpailuissa 2013. |  |
Maa:   Kiina
Naisten yleisurheilu
|  Olympialaiset  |  Olympialaiset  |  Olympialaiset  |  |
|  Kultaa | Rio 2016 | 20 km kävely |  |
|  Hopeaa | Lontoo 2012 | 20 km kävely |  |
|  Pronssia | Tokio 2020 | 20 km kävely |  |
| MM-kilpailut  | MM-kilpailut  | MM-kilpailut  |  |
|  Kultaa | Daegu 2011 | 20 km kävely |  |
|  Kultaa | Moskova 2013 | 20 km kävely |  |
|  Kultaa | Peking 2015 | 20 km kävely |  |
|  Kultaa | Doha 2019 | 20 km kävely |  |
|  Hopeaa | Berliini 2009 | 20 km kävely |  |
| Aasian kisat  | Aasian kisat  | Aasian kisat  |  |
|  Kultaa | Doha 2006 | 20 km kävely |  |
|  Kultaa | Kanton 2010 | 20 km kävely |  |
Liu Hong (kiin.: 刘虹; pinyin: Liú Hóng; s. 12. toukokuuta 1987) on kiinalainen kävelijä.
Liu Hong voitti alle 20-vuotiaiden MM-kilpailuissa Pekingissä 2006 kultaa 10 000 metrin ratakävelyssä. Saman vuoden Aasian kisoissa hän voitti kultaa 20 kilometrin kävelyssä ajalla 1.32.19. Osakan MM-kilpailuissa 2007 hän oli 19:s. Pekingin olympialaisissa 2008 hän sijoittui neljänneksi ajalla 1.27.17. Hän hävisi pronssimitalistille Elisa Rigaudolle viisi sekuntia. Berliinin MM-kilpailuissa 2009 hän oli alun perin kolmas ajalla 1.29.10, mutta nousi lopulta hopealle Olga Kaniskinan dopinghylkäyksen takia. Vuonna 2010 Liu voitti Kiinan-mestaruuden sekä kultaa Kantonin Aasian kisoissa ajalla 1.30.06. Daegun MM-kilpailuissa 2011 hän sijoittui alun perin toiseksi ajalla 1.30.00, mutta nousi myöhemmin voittajaksi Olga Kaniskinan dopinghylkäyksen takia. Lontoon olympialaisissa 2012 hän sijoittui alun perin neljänneksi ajalla 1.26.00, mutta nousi myöhemmin hopeamitalistiksi Jelena Lašmanovan ja Olga Kaniskinan dopinghylkäysten jälkeen. Moskovan MM-kilpailuissa 2013 hän sijoittui alun perin kolmanneksi ajalla 1.28.10, mutta nousi myöhemmin kultamitalistiksi Jelena Lašmanovan ja Anisja Kirdjapkinan dopinghylkäysten jälkeen. Liu Hong voitti maailmanmestaruuden Pekingissä 2015 ajalla 1.27.45. Kävelyn MM-joukkuekilpailussa 2016 Liu voitti 20 kilometrin kävelyn, mutta antoi kiellettyä nesteenpoistajaa sisältäneen dopingnäytteen ja menetti voittonsa ja sai yhden kuukauden kilpailukiellon. Rion olympialaisissa Liu voitti olympiakultaa ajalla 1.28.35. Vuonna 2019 hän voitti 20 kilometrin kävelyssä Kiinan-mestaruuden sekä kultaa Dohan MM-kilpailuissa ajalla 1.32.53. Hän voitti 20 kilometrin kävelyn Kiinan-mestaruuden 2020. Vuonna 2021 järjestetyissä Tokion olympialaisissa hän saavutti samalla matkalla pronssia ajalla 1.29.57. Eugenen MM-kilpailuissa 2022 hän oli 20 kilometrin kävelyssä viides ja Budapestin MM-kilpailuissa 2023 seitsemästoista.
6. kesäkuuta 2015 Liu käveli 20 kilometriä aikaan 1.24.38 ja alitti Jelena Lašmanovan nimissä olleen maailmanennätyksen 24 sekunnilla. 9. maaliskuuta 2019 Liu alitti ensimmäisenä naisena neljän tunnin rajan 50 kilometrin kävelyssä käveltyään ajan 3.59.15.
Henkilökohtaiset ennätykset

3 000 metrin ratakävely: 12.18,18 (2005)
5 000 metrin ratakävely: 20.34,76 (2012)
10 000 metrin ratakävely: 43.16.68 (2012)
20 000 metrin ratakävely: 1.31.16,18 (2007)
5 kilometrin kävely: 23.14 (2023)
10 kilometrin kävely: 42.30 (2010)
20 kilometrin kävely: 1.24.27 (2021)
35 kilometrin kävely: 2.38.42 AR (2023)
50 kilometrin kävely: 3.59.15 AR (2019)
Maratonjuoksu: 2.51.23 (2015)
Lyle R. Wheeler

| Lyle R>  Wheeler.Henkilötiedot |
| --- | --- |
Syntynyt: 2. helmikuuta 1905 Woburn, Massachusetts, Yhdysvallat
Kuollut: 10. tammikuuta 1990 (84 vuotta) Woodland Hills, Los Angeles, Kalifornia
Ammatti:  elokuvalavastaja
Aiheesta muualla
IMDb 
Elonet
Lyle R. Wheeler (2. helmikuuta 1905 Woburn, Massachusetts – 10. tammikuuta 1990 Woodland Hills, Los Angeles, Kalifornia) oli yhdysvaltalainen elokuvalavastaja. Hän valmistui Etelä-Kalifornian yliopistosta ja toimi teollisena muotoilijana ja lehtikuvittajana. Elokuvien parissa hän aloitti 1930-luvulla David O. Selznickin palveluksessa. Myöhemmällä urallaan Wheeler toimi lavastajana muun muassa useissa Otto Premingerin elokuvissa.
Wheeler oli kaikkiaan 29 kertaa ehdolla Oscar-palkinnon saajaksi. Parhaan lavastuksen Oscar-palkinnon hän sai viidesti ja ne tulivat elokuvista Tuulen viemää (1939), Anna ja Siamin kuningas (1946), Näin hänen kuolevan (1953), Kuningas ja minä (1956) ja Anne Frankin päiväkirja (1959).
Valikoitu filmografia

Tapahtuipa Hollywoodissa (A Star Is Born, 1935)
Tuulen viemää (Gone with the Wind, 1939)
Rebekka (Rebecca, 1940)
Laura (1944)
Anna ja Siamin kuningas (Anna and the King of Siam, 1946)
Kesäleski (The Seven Year Itch, 1955)
Päivien kimallus (Love Is a Many-Splendored Thing, 1955)
Kirje kolmelle naiselle (A Letter to Three Wives, 1949)
Kaikki Eevasta (All About Eve, 1950)
14 tuntia (Fourteen Hours, 1951)
Titanic (1953)
Näin hänen kuolevan (The Robe, 1953)
Sinuhe, egyptiläinen (The Egyptian, 1954)
Kuningas ja minä (The King and I, 1956)
Anne Frankin päiväkirja (The Diary of Anne Frank, 1959)
Kardinaali (The Cardinal, 1963)
Leikkaus (puutarha)

Leikkauksella tarkoitetaan puiden ja pensaiden oksien lyhentämistä tai karsimista halutun muodon ja koon saavuttamiseksi. Karsimisessa poistetaan koko oksa aivan sen tyvestä tai jätetään tarvittaessa pieni tappi. Lyhentämisessä tai latvomisessa leikataan vain osa oksasta.
Monet pensaat kasvavat epäsäännöllisen muotoisiksi ja harvoiksi, jos niitä ei leikata koskaan. Harvennusleikkauksen avulla jäljelle jäävät oksat saavat enemmän ilmaa ja valoa. Leikkaamalla saadaan kasvit myös pysymään halutunlaisessa muodossa. Erityisesti pensasaitoja leikataan, jotta ne pysyisivät siisteinä muodossaan. Monet pensaslajit voi leikata välillä aivan maan tasalle. Pensaita ei tulisi leikata niin, että katkaistaan kaikki oksat samalta korkeudelta, vaan niin, että pensaat säilyttävät luonnollisen muotonsa.
Hedelmäpuita on tärkeää leikata, koska vanhojen huonosti hoidettujen puiden hedelmäsato jää vähäiseksi ja huonolaatuiseksi liian tiheän oksiston vuoksi.
Esimerkiksi koivuja ei suositella leikattavaksi, koska ne näyttävät yleensä paremmilta luonnollisesti kasvavina - siksi niille myös pitäisi jättää tarpeeksi kasvutilaa, ettei leikkuuta tarvittaisi.
Juuria leikataan tarvittaessa vain istutettaessa.
Ruohoa leikataan puutarhoissa ruohonleikkureilla.